Se også søsterskipet MF «Tustna» fra 2019.

**MF «Grip»** (IMO: 9855408) er en norsk-registrert batteridrevet bil- og pendelferge som tilhører det norske fergeselskapet Fjord1 AS og som går i B-rute på fergesambandet Seivika–Tømmervåg i Nordmøre i Møre og Romsdal. Fergen ble bygd i 2020 av Cemre Marin Endüstri i Altınova i Tyrkia som verftets byggnummer 69 og ble levert for Fjord1 den 15. januar 2020. MF «Grip» trafikkerer sammen med søsterskipet «Tustna» som går i A-rute på fergesambandet.

Historie
--------

### Bakgrunn

I 2018 signerte Fjord1 AS to kontrakter som innebar bygging av sju nye batteridrevne bil- og pendelferger. Fem batteriferger ble kontrahert ved Havyard Ship Technology i Leirvik i Sogn og Fjordane og to batteriferger ble kontrahert ved Cemre Marin Endüstri i Altınova i Tyrkia – disse ville bli «Tustna» og «Grip». Alle sju batterifergene er tegnet og designet av Havyard Design & Solutions.

### Konstruksjon

MF «Grip» er tegnet og designet av Havyard Design & Solutions med skrogdesignet Havyard 934 og ble bygd ved Cemre Marin Endüstri i Altınova i Tyrkia som verftets byggnummer 69. Fergen ble levert for Fjord1 AS den 18. januar 2020.

### Dåp

Onsdag 19. april 2023 ble «Grip» døpt i Kristiansund av gudmor og skipsfører Hanne Enoksen.

Tjeneste historikk
------------------

Tirsdag 27. desember 2022 innstilte «Grip» B-ruta og ble tatt ut av fergesambandet Seivika–Tømmervåg som følge av tekniske problemer. Samme uken fredag den 30. desember innstilte hun igjen B-ruten og ble tatt ut av fergesambandet som følge av manøvreringsproblemer der en alarm indikerte mulig feil på den ene azimut-thrusteren. B-ruten ble igjen tatt opp av avløserfergen «Edøyfjord» som ordinært går i rute på fergesambandet Edøya–Sandvika på Nordmøre.

Fergen
------

### Tekniske spesifikasjoner

#### Størrelse og dimensjoner

MF «Grip» har en bruttotonnasje på 2 828 BT og en nettotonnasje på 848 NT. Lasteevnen er på 525 DWT. Fergen måler en største lengde (LOA) på 95,56 meter og en lengde mellom perpendikulærene (LPP) på 87,55 meter. Fergens største bredde måler 14,80 meter. Dypgående stikker fergen 3,50 meter mens dybde i riss (målt fra underkant av hoveddekksplaten til overkant av kjølplaten) måler 5,50 meter.

#### Kapasiteter

MF «Grip» har en kjøretøykapasitet på 80 personbilenheter (PBE) og en passasjerkapasitet på 395 passasjerer.

#### Maskin og fremdrift

Hovedmaskineriet på «Grip» består av to Caterpillar C32 dieselgeneratorer og to Siemens battericontainere, hver med kapasitet på 1 000 kWh. Fremdriften besørges av to elektromotorer og to Kongsberg AZP 085 CP azipull-thrustere.

#### Register

MF «Grip» er registrert i Norsk Ordinært Skipsregister (NOR), som er en underavdeling i Sjøfartsdirektoratet.

Referanser
----------

1. 1 2 3 4 5  «Skipssøk - Sjøfartsdirektoratet». *www.sdir.no*. Besøkt 19. april 2023.
2. 1 2 3 4  «Tustna/Grip (03/2020)». *Maritimt Magasin*. 17. mars 2020. Besøkt 19. april 2023.
3. ↑  Hasselø, Trond (19. april 2023). «(+) Hanne (40) døpte ferga: – Det er en stor ære». *Tidens Krav* **(norsk)**. Besøkt 19. april 2023.
4. ↑  Joakimsen, Trygve Strand (18. april 2023). «(+) «Dåpsbarna» får champis tross streik». *Tidens Krav* **(norsk)**. Besøkt 19. april 2023.
5. ↑  Bakke, Torgrim Gotland (30. desember 2022). «MF «Grip» tilbake i aksjon på Seivika-Tømmervåg». *Tidens Krav* **(norsk)**. Besøkt 19. april 2023.
6. ↑  «Våre fartøy». *Fjord1* **(norsk)**. Besøkt 19. april 2023.

Eksterne lenker
---------------

* (en) MF Grip – Den internasjonale sjøfartsorganisasjonen Rediger på Wikidata

* (no) MF Grip – Maritimt Magasin Rediger på Wikidata